google/wiki40b huggingface dataset:
Karina Vnukova

Biografija

Iki pradedant užsiiminėti lengvąja atletika, sportininkė žaidė krepšinį ir tinklinį. Paskui, patekus į lengvąją atletiką, ėmė dalyvauti šuolio į tolį, trišuolio ir šuolių į aukštį rungtyse.
Yra baigusi Kūno kultūros studijas Vilniaus pedagoginiame universitete.
Dalyvavo 2008 m. Pekino Vasaros Olimpinėse žaidynėse. Peršokusi į 1 m 85 cm aukštį pakeltą kartelę, užėmė 11 vietą.

Rekordai

Lauke: 1.87 (Strasbūras, 2008 m. liepos 2 d.)
Uždarose patalpose: 1.91 (Vilnius, 2008 m. sausio 26 d.)
Demir Demirkan

Biografija

Muzikuoti pradėjo būdamas 13-os, grojęs gitara įvairiose vietinėse grupėse. 1990 metais Demiras tapo heavy metal grupės „Pentagram“ (anksčiau ji vadinosi „Mezarkabul“) gitaristu, kurioje jis buvo iki 1998-ųjų.
1992 m. muzikantas persikėlė į Los Andželą studijuoti muzikos MI-Musician institute.
1996 m. grįžo į Turkiją ir savo veiklą pradėjo ir kaip dainų autorius, parašęs tekstus atlikėjoms Şebnem Ferah bei Sertab Erener.
2000 metais pasirodė pirmasis solinis albumas „Demir Demirkan“.
Benediktas Gricius

Biografija

1984 m. baigė Šiaulių pedagoginį institutą. UAB „Gridonas“ direktorius.
Nepartinis. 2003–2007 m. ir nuo 2007 m. Kupiškio rajono savivaldybės tarybos narys.
Sutuoktinė Ina, vaikai Ieva, Donata, Martyna.
Lietuvos paštas

Veikla

Lietuvos paštas, aptarnaudamas gyventojus, verslo įmones, įstaigas ir organizacijas, teikia pašto, pasiuntinių, finansines ir kitas paslaugas, kurių yra daugiau kaip 100 pavadinimų. Teikiamos įvairios tarptautinio pašto paslaugos.

Filatelija

Kiekvienais metais Lietuvos paštas į apyvartą išleidžia vidutiniškai 25 pašto ženklus. Leisti ir išimti iš apyvartos pašto mokos ženklus Lietuvos paštą, kaip universaliųjų pašto paslaugų (UPP) teikėją, įpareigoja LR pašto įstatymas. Pašto ženklai leidžiami atsižvelgus į ateinančių metų svarbius įvykius, sukaktis, visuomeninius politinius įvykius, įstaigų, organizacijų ar pavienių asmenų siūlymus.
Visuose Lietuvos pašto skyriuose galima įsigyti įvairių filatelinių gaminių – pašto ženklų, suvenyrinių lapų, teminių pašto ženklų rinkinių, knygų ir pan. Filatelijos gaminių galima įsigyti elektroninėje parduotuvėje.
Nerija Putinaitė

Biografija

1978-1989 m. mokėsi Tauragės 1-ojoje vidurinėje mokykloje. 1989-1996 m. studijavo Vilniaus universiteto Filosofijos fakultete, baigė filosofijos studijas, filosofijos bakalaurė ir magistrė. 1996-2000 m. studijavo Lietuvos filosofijos ir sociologijos instituto (dabar – KFMI) doktorantūroje, apgynė disertaciją „Teisingumo problema Immanuelio Kanto filosofijoje“.  Stažavosi Marburgo, Greifsvaldo, Tiubingeno (Vokietija) ir Puatjė (Prancūzija) universitetuose.
1997-2004 m. Vilniaus pedagoginio universiteto Pedagogikos ir psichologijos fakulteto Etikos katedros lektorė, nuo 2004 m. docentė. Dirbo Kultūros, filosofijos ir meno institute (dab. Lietuvos kultūros tyrimų institutas). 2004-2006 m. LR prezidento patarėjos pavaduotoja, 2006-2008 m. LR prezidento Valdo Adamkaus patarėja studijų ir mokslo klausimais. 2008-2012 m. LR švietimo ir mokslo viceministrė, atsakinga už studijas ir mokslą.  Nuo 2013 m. VU TSPMI Politinės filosofijos ir idėjų istorijos katedros dėstytoja. 
Profesinių interesų kryptys – Kanto praktinė filosofija, šiuolaikinė praktinė filosofija, Lietuvos filosofijos ir kultūros istorija.  Paskelbė straipsnių etikos, filosofijos istorijos, socialiniais klausimais.
Ubiškės Šv. Angelų Sargų bažnyčia

Istorija

Gasparas Šiliauskas 1784 m. pastatė medinę bažnyčią. Ji buvo Luokės parapijos filija. 1851 m. pastatyta dabartinė medinė bažnyčia. 1896 m. leista pristatyti audros nuplėštą bažnyčios bokštelį, įrengti naują didįjį bei šoninius altorius, pakeisti supuvusią koloną. Iki 1933 m. įkurta parapija.

Architektūra

Bažnyčia stačiakampio plano, su bokštu ir bokšteliu, keturių kolonų portiku. Joje įrengti 4 altoriai.
Andrejus Pavlovičius

Andrejus Pavlovičius (DJ SUN, g. 1977 m. kovo 16 d. Klaipėdoje) – diskžokėjas, muzikos prodiuseris, renginių organizatorius, choreografas ir radijo laidų vedėjas.

Grojimas

Nuo 1996 m. diskžokėjas, 2000 m. Lietuvos diskžokėjų čempionate užėmė 5 vietą, 2001 m. – 3 vietą. Grojo Vokietijos, Čekijos, Nyderlandų, Rusijos, Estijos, Latvijos, Lietuvos šokių muzikos renginiuose bei klubuose.

Muzikinė kūryba

2003 m. su prodiuseriu Fyzo sukūrė lengvus vokalinius kūrinius „Feel free“ ir „Milky way“. Debiutinė plokštelė su kūriniais „Tarabanda“ bei „Lortnoc“, išleista 2005 m. vasario mėnesį „Tribo Recordings“ (Ispanija) kompanijoje su DJ Chus ir Pablo Ceballos pagalba.
Po pasisekusios pirmosios plokštelės DJ Sun pradėjo bendradarbiauti su Virus J. Projekto DJ Sun pres. Virus J užaugintas vaisius – plokštelė „Cocain/Get Drunk“, išleista dviejų pasaulinės progresyvios scenos grandų Piliavin ir Zimbardo įrašų kompanijoje Distraektions ltd. (Didžioji Britanija) Vinilas buvo įvertintas aštuoniais iš dešimties balų ir susilaukė Eric Entrena, Thomas Penton, Moshic, Piliavin & Zimbardo, Anthony Pappa, That Kid Chris, Peter Rauhofer, Chus & Ceballos, Maurel & Fauvrelle, Aldrin (Zouk), D-Formation ir legendinio John Digweed palaikymo.

Renginių organizavimas

Kartu su šokių laidą „Mix“ DJ Sun kartu su „Mix Team“ komanda pradėjo organizuoti vakarėlius, kurie dėl savo išskirtinės nuotaikos greit patraukė klubų lankytojus iš visos Lietuvos. Šių vakarėlių rezidentais tapo ne tik Lietuvos, bet ir užsienio žvaigždės (tokios kaip Piliavin & Zimbardo, Barry Gilbey, Kingkade, Danny Graham, Chris Lake, Deepgroove ir kt.).
Nuo 2005 iki 2006 m. Andrejus Pavlovičius buvo atsakingas už „Jaunimo zoną“ Jūros šventės metu. Prieš tai kelerius metus iš eilės Jūros šventės metu DJ Sun organizuodavo „šokančias“ platformas (atviras sunkvežimio platformas, pilnas šokėjų, važiuojančias miesto gatvėmis, linksminančias miestelėnus).

Choreografija

„Plazma" kolektyve ugdėsi apie 3 000 šokių mėgėjų bei profesionalų (pvz., keturiskart Lietuvos go go čempionato nugalėtojas Vaidas Smelevičius ir viena perspektyviausių Lietuvos „street dance“ šokėjų Ingrida Bertašiutė). Daug dėmesio skiria jaunimo laisvalakio organizavimui. Nuo 2005 m. surengė pirmą Klaipėdos reginione šiuolaikinių šokių konkursą „You Dance“. 2006 m. pabaigoje „You Dance“ jau įgijo miesto konkurso statusą ir buvo sėkmingai surengtas 4 kartą.

Radijas

Nuo 2002 m. šokių muzikos laidos „Mix“ įkūrėjas ir vedėjas. Nuo 2004 m. birželio mėn. DJ Sun yra „dukterinės“ šeštadieniais transliuojamos laidos „Dance kitchen“, skirtos lengvesnės šokių muzikos gurmanams, kūrėjas.
Penktadienis

Penktadienis yra savaitės diena tarp ketvirtadienio ir šeštadienio.
Daugumoje šalių, kuriose darbo savaitė turi penkias dienas, penktadienis yra paskutinė darbo diena ir savaitgalio atsipalaidavimo pradžia.

Penktadienis religijoje

Krikščionys per Adventą (apytiksliai keturias savaites iki Kalėdų) ir per Gavėnią (nuo Užgavėnių iki Velykų), pasninkauja.
Islamo šalyse penktadienis yra šventoji diena.
Judaizme (žydų tikėjime) šabas (šventa diena) prasideda nuo penktadienio saulėlydžio ir tęsiasi iki saulėlydžio šeštadienį.

Juodasis penktadienis

Jei mėnesio 13 diena yra penktadienis, tai ši diena laikoma nesėkmių diena. Žmonės, kurie tiki prietarais, šią dieną vengia kur nors eiti, saugosi nesėkmių. Ypač nesėkminga diena laikoma sausio 13-osios dienos penktadienis.
Šančių senoji katalikų bažnyčia

Istorija

Prieš Pirmąjį pasaulinį karą pramoniniame darbininkų priemiestyje Šančiuose stovėjo įvairių konfesijų maldos namai, kuriuos lankė žydai, baptistai, liuteronai, metodistai, stačiatikiai. Katalikai, nors ir sudarė gyventojų daugumą, tačiau iki tol pasistatyti savo bažnyčios taip ir nespėjo. Katalikai į apeigas rinkdavosi Karmelitų bažnyčioje, o sekmadieniais parapijos kunigas rytines mišias aukodavo nedidelėje koplytėlėje Šančių kapinėse. Vėliau pamaldos vykdavo netgi vienoje vietinio gyventojo šiam tikslui paskirtoje medinėje daržinėje. Situacija iškart pasitaisė, kai buvusiame Kauno tvirtovės objekte buvo įrengta katalikų bažnyčia. Mūrinis, ilgo stačiakampio plano, su dvišlaičiu stogu pastatas, buvęs Rusijos caro kariuomenės sandėlis (pagal kitus šaltinius – kariškių gaisrinės garažas), kunigo T. Benediktavičiaus pastangomis 1919 m. rekonstrukcijos metu buvo pertvarkytas: išgriautos vidinės kapitalinės sienos, suformuota bažnyčios erdvė. Pertvarkytame pastate buvo įrengti trys altoriai, klausyklos, šalia gatvės pastatyta medinė dviejų varpų varpinė (neišlikusi). Pamaldos joje vyko nuo 1919 iki 1938 m.
Nepriklausomoje Lietuvoje augant priemiestinių Šančių gyventojų skaičiui ir plečiantis parapijai, šios bažnyčios nebeužteko. Šiame rajone jau gyveno žmonių kaip ir tuometiniame Šiaulių mieste. 1929 m. fundatorius Jurgis Stančiauskas nuosavame sklype prie Nemuno pagal inžinieriaus Povilo Taračkovo projektą ėmė savo iniciatyva ir lėšomis statyti kitą – betoninę katalikų bažnyčią (dab. Vokiečių g. pabaigoje). Tačiau pastatyta be bažnytinės valdžios pritarimo ir neįrengta ilgainiui ji sunyko, juolab, kad netrukus 1935–1938 m. kunigo Mamerto Lumbės rūpesčiu prie pirmosios katalikų bažnyčios buvo pastatyta dabartinė Švč. Jėzaus Širdies bažnyčia.
Pokariu senoji katalikų bažnyčia paversta sovietų kariškių sandėliu. Lietuvai atgavus Nepriklausomybę, buvusiame sakraliniame pastate įrengtos šarvojimo salės. Statinys gerai išsilaikęs, išlikę dalies buvusio šventoriaus tvoros ir vartų autentiški stulpai. Ankštoje teritorijoje tarp buvusios bažnyčios ir Juozapavičiaus prospekto sovietmečiu įspraustas dviaukštis visuomeninis pastatas, užstojantis bažnyčios fasadinę dalį.

Architektūra

Šis pastatas yra įdomus ir išskirtinis karinio objekto pritaikymo visuomenės poreikiams pavyzdys. Po Antrojo pasaulinio karo pastatui grąžinta pirminė jo funkcija – vėl paverstas kariniu sandėliu.
Urbanistiniu – architektūriniu požiūriu pastatas yra vertingas, kaip Kauno tvirtovės urbanistinio komplekso – Žemųjų Šančių karinio miestelio – sudėtinė dalis. Pastatas vertingas ir kaip unikalus tokio tipo pastato pertvarkymo į bažnyčią pavyzdys, kuomet įprastas stačiakampis sandėlio pastatas įgijo neogotikos bruožų. Jis vertingas ir istoriniu požiūriu, kaip pirma mūrinė Šančių katalikų bažnyčia.
Aktau

Istorija

Aktau buvo pastatytas 1961 m. ir buvo paprastas mažas kaimas, kol regione nebuvo atrasti milžiniški naftos klodai. 1963 m. Aktau įgavo miesto statusą. Nuo 1964 iki 1991 m. Aktau vadinosi Ševčenko (ukrainų poeto Taraso Ševčenkos garbei, kuris lankėsi Aktau vietoje dėl politinių represijų).
Miesto pavadinimas Aktau išvertus iš kazachų kalbos reiškia „Baltasis kalnas“. Taip jis pavadintas dėl prie Kaspijos esančių šlaitų ir klifų.

Transportas

Aktau turi Tarptautinį oro uostą, geležinkelio stotį ir gerą jūrų uostą. Autobusai ir taksi yra pagrindiniai miesto susisiekimo priemonės.

Geografija ir klimatas

Aktau yra pietvakarinėje Kazachstano dalyje, prie rytinės Kaspijos pakrantės, centrinėje Mangyšlako pusiasalio dalyje. Aktau turi akmenuotus šlaitus ir smėlėtus paplūdimius prie Kaspijos.
Miesto klimatas yra žemyninis, su sausomis vasaromis ir vėsokomis žiemomis. Vidutinė sausio temperatūra yra -4 °C, vidutinė liepos temperatūra siekia +27 °C.
Vidutinė poilsio sezono, kuris tęsiasi nuo gegužės iki rugsėjo, temperatūra būna +21 °C.

Aktau miesto projektas

Nuo 2007 metų Kazachstano prezidentas Nursultanas Nazarbajevas davė pradžią projektui Aktau miestas dėl turizmo plėtros ir investicijų pritraukimo . Visiškai naujas miestas išdygs į šiaurvakarius nuo Aktau dabartinės vietos. 4 mln. m² reidencijų ir verslo pastatų bus pastatyti. Architektūrinis stilius bus panašus kaip JAE.
Thermaikos Thessaloniki

istorija

Klubas įkurtas 1925 m. Klubo komanda žaidė Graikijos elito divizione.
Karbių kapinynas

Karbių kapinynas – prūsų kapinynas prie Karbių kaimo (vok. Karben, buv. Šventapilės apskritis, nuo 1947 m. rus. Пригоркино – Prigorkino, Kaliningrado sr.).

Tyrimai

1495 m. minima Carben vietovė. XVIII a. pr. kaimo laukuose rasta archeologinių radinių. 1898 m. kapinyną tyrinėjo Emilis Holakas, 1907 m. ir 1914 m. Adalbertas Becenbergeris. Paskelbti trijų kapų tyrinėjimų duomenys. Kapai iš viršaus buvo uždengti akmenų grindinėliais. Mirusieji laidoti sudeginti didelėse urnose su įkapėmis arba be jų. Viename kape rasta pjautuvo ir žirklių liekanų, peilis ir drožtuvas. Atsitiktinai iš suardytų kapų surinktos kelios segės, emalio karolis ir Romos moneta. Pirmajame kape šalia mirusiojo buvo palaidotas žirgas, rasta jo griaučių liekanų. Kapinynas datuojamas IV a. – V amžiumi. Radinius saugojo Karaliaučiaus muziejus „Prussia“. 1937 m. pavasarį kapinynas suardytas.
Vandens patranka

Vandens patranka yra įrenginys, kuris paleidžia stiprios srovės ir spaudimo vandens srovę. Įprastai šie įrenginiai naudojami gesinant gaisrus ir tramdant riaušes.

Ugnies gesinimas

Pirmą kartą vandens patrankos buvo naudojamos tik gaisriniuose kateriuose gesinant gaisrus. Pirmasis toks kateris pradėjo veiklą Niujorke 1891 m., o Los Andžele 1919 m.
Napoleono ąžuolas

Napoleono ąžuolas – ąžuolas Vidurio Lietuvoje, gam­tos ob­jek­tas miš­ke prie Vėgėlės upe­lio, šalia Keižonių (Upninkų seniūnija, Jonavos rajonas).

Duomenys

Aukš­tis – per 20 m. Lie­muo – 4,7 m ap­im­ties. Skelb­ti­nas vie­ti­niu gam­tos pa­min­klu .
Paluobiai

Istorija

Pirmą kartą minimi 1773 m.
Buivydai (Vilnius)

Aplinkinės gyvenvietės

Dūkštos – 1 km
Lietuvos šachmatų kompozicijų sprendimo čempionatas

Lietuvos šachmatų kompozicijų sprendimo čempionatas - tai kasmet vykstančios šachmatų uždavinių ir etiudų sprendimo varžybos, kurias organizuoja Lietuvos Šachmatų kompozitorių sąjunga.

Istorija

Tarpukario  Lietuvoje  V. Mikėnas, Lietuvos aide  1931 m. gruodžio mėn., pateikęs penkis uždavinius, paskelbė jų sprendimo konkursą ir susilaukė pasisekimo – dalyvavo 171 sprendėjas. Trisdešimt septyni iš jų teisingai išsprendė visus šachmatų uždavinius. Pagal išlikusius duomenis galima laikyti, kad tai buvo vienas pirmųjų šachmatų uždavinių sprendimo konkursų Lietuvoje.
Pokario Lietuvoje, populiarinant šachmatus didelį darbą   nuveikė V. Mikėnas, I. Vistaneckis, J. Stankūnas,  tuometinėje spaudoje vedamuose šachmatų skyreliuose.   V. Mikėnas Komjaunimo tiesos laikraščio, Švyturio žurnalo šachmatų skyreliuose reguliariai organizuodavo neakivaizdinius šachmatų uždavinių sprendimo konkursus. Jie turėjo pasisekimą: sprendėjų  tarpe. Jų skaičius siekdavo iki 300-350. Panašiai dalyvių būdavo ir I. Vistaneckio vedamuose  konkursuose Jaunimo gretų žurnale bei Valstiečių laikraštyje.  
1972 m. įsteigus  Respublikinę šachmatų  kompozicijos komisiją prie Šachmatų federacijos  kompozicijos entuziastai: B. Gelpernas, E. Bachvalovas, G. Miškinis, bendradarbiaudami su laikraščių redakcijomis rengdavo neakivaizdines Lietuvos šachmatų uždavinių sprendimo pirmenybes. 
Pasaulyje pradėjus plisti naujai šachmatų varžybų formai, akivaizdinėms šachmatų uždavinių ir etiudų sprendimo varžyboms, nuo 1978 m., jos pradėtos rengti ir Lietuvoje. 
Naujosios varžybos pritraukė Lietuvos tuometinių šachmatų uždavinių sprendėjų elitą, įvairių neakivaizdinių uždavinių sprendimo konkursų prizininkus. Pirmuoju Lietuvos šachmatų kompozicijų sprendimo čempionu tapo Mečislovas Rimkus, sidabrą iškovojo Eugenijus Bachvalovas, o bronzą - M. Zasaitis.

Sprendimų vertinimas

Per varžybas dalyviams pateikiama spręsti visą eilę, skirtingų tipų, šachmatų kompozicijų. Už kiekvienos,  jei išsitenka galvojimui  skirto laiko  ribose,  teisingą sprendimą, priklausomai nuo atsakymo išsamumo, dalyviai gauna tam tikrą balų kiekį. 
Pasibaigus varžyboms jie sumuojami. Kas surenka daugiausiai balų, tas tampa nugalėtoju. Surinkus po lygiai balų, aukštesnę vietą užima dalyvis, sprendimui sunaudojęs mažiau laiko.
Už pilną užduoties sprendimą skiriami 5 (penki) balai. Nepilnas sprendimas vertinamas mažiau. Neteisingi ar neužbaigti variantai, vertinami nuliu balų. Jeigu sprendimų parašyta daugiau negu pagal sąlyga reikalaujama ir bent vienas iš jų yra neteisingas, tai sprendėjas už uždavinį gauna nulį balų. 
Jeigu gynybos variantų nurodoma daugiau nei vienas (ar daugiau nei viena grėsmė) ir bent vienas iš jų yra neteisingas, tai sprendėjas už variantą (grėsmę) gauna nulį balų.
Stanislovas Jančiukas

Biografija

1969 m. baigė Estijos dailės institutą Taline. 1969-1994 m. dirbo dailininku „Dailės“ kombinate Vilniuje.

Kūryba

Sukūrė albumų, dienoraščių, užrašų knygelių, galanterinių dirbinių etalonų serijinei gamybai, garbės, atsiliepimų knygų, sveikinimo aplankų ir kita. Kūriniams būdinga subtili formų modeliuotė, figūrinių, archit. motyvų ir šrifto darna. Nuo 1970 m. dalyvauja parodose, individuali paroda surengta Vilniuje 1997 m.
Svarbiausi kūriniai: atsiliepimų knygos ir ekspoziciniai žemėlapiai Trakų kraštotyros muziejui, 1973-1975 m. , albumas, 1976 m., pano ir svečių knygos laivui „Lietuva“, 1979 m., garbės ir svečių knygos Vilniaus universitetui, 1979 m., užrašų knygelės su inicialais, 1986 m., fotografijų dėžutės, 1988 m., svečių knygos J. Basanavičiaus muziejui Ožkabaliuose, 2002 m.
Lietuvos juriskonsultų asociacija

Lietuvos juriskonsultų asociacija (LJA) - juriskonsultus, kitus įmonių teisininkus vienijanti organizacija Lietuvoje; asociacija. ~200 narių. Asociacijos koordinacinės grupės - Kaune, Panevėžyje, Alytuje. Prie asociacijos įsikūrė konsultaciniai biurai. Įkurta 1991 m.
Adresas: “Ad hominem “, J. Basanavičiaus g. 29a-34 kab., Vilnius.
Oslo fjordas

Oslo fjordas yra fjordas Pietų Norvegijoje.
Seniausios Oslo fjordą supančios teritorijos gyvenvietės datuojamos akmens ir bronzos amžiais. 100 km ilgio fjordas iš šiaurės į pietus besitęsiantis nuo Skagerako sąsiaurio iki Oslo uosto. Susijungia su Šiaurės jūra. Ties Drøbaku jis susiaurėja, bet netoli sostinės vėl išplatėja. Akershuso ir Østfoldo fiulkės supa fjordą rytuose, Buskerudo ir Vestfoldo vakaruose.
Fjordo pakrantėje įsikūrusios vienuose seniausių šalies miestų ir kaimų gyvena daugiau kaip 1 000 000 gyventojų. Daugelis šių gyvenviečių išsiskiria sena prekybos ir laivybos istorija. Regionas palaiko artimus ryšius su sostine, tad jo infrastruktūra labai gerai išvystyta. Ilgiausias Europoje 7,2 km po jūra iškastas tunelis jungia Frogna su Hurumu vakaruose. Oslo fjordo regione puikiai derinasi senasis kultūrinis paveldas ir modernioji pramonė bei verslas. Atokiau nuo pramoninių zonų pakrantė atrodo lyg nusėta didelėmis ir mažomis salomis, išraižyta užutėkių ir įlankų, išmarginta poilsiavietėmis ir valčių prieplaukomis bei spalvingais vasarnamiais. Vasaros dažniausiai šiltos, o Staverno mieste būna 200 saulėtų dienų per metus. Žiemos šiame regione retai būna žvarbios, iškrentančio sniego kiekį lemia vietovės aukštis virš jūros lygio ir nuotolis nuo pakrantės.
Tulūz-Lotrekai

Grafai Tulūz-Lotrekai (pranc. Toulouse-Lautrec) atsikėlė iš Prancūzijos Tulūzos regiono. Pradininku laikomas Joseph Pierre Gf. Toulouse-Lautrec (1727–1797), kuris revoliucijos metu atsikėlė į Rusijos imperiją ir ten gavo generolo-majoro tarnybą. Jo anūkas Valerian Aleksandrovich Gf. Toulouse-Lautrec (1811–1881) buvo generolas-leitenantas, Kaukazo kavalerijos divizijos viršininkas. Grafų Lotrekų giminė buvo įrašyta į Kauno gubernijos 5 dalies giminių knygą, likusieji šeimos nariai liko Prancūzijoje.
Iš tos pačios giminės kilo žymusis dailininkas Henri de Toulouse-Lautrec.
Epiktetas

Epiktetas (Epictetus, Epiktetos graikų kalba reiškia "įsigytas", g. apie 50 m. – 138 m.) – romėnų filosofas, vėlyvojo stoicizmo ir eklektikos atstovas

Gyvenimas

Gyvenimo pradžioje Epiktetas atkeliavo į Romą kaip vergas. Dar tebevergaudamas studijavo su stoikų mokytoju Musonius Rufus. Vėliau, maždaug 89-iais metais, atkeliavo į Nikopolį, Šiaurės Graikijos miestą, ir dirbo savo paties įkurtoje mokykloje. Šioje mokyloje mokėsi ir Epikteto garsus mokinys Flavijus Arianas (Flavius Arrian), kurio dėka Epikteto mintys išliko kaip rašytiniai kūriniai.

Kūriniai

Pats Epiktetas sąmoningai nieko nerašė. Jo mintis konspektavo ir į knygas surašė mokinys Flavijus Arianas. Rasti du Epikteto knygų rinkiniai: „Epikteto pašnekesiai“ ir „Draugiški Epikteto pokalbiai“. Iš pirmojo rinkinio išliko keturios iš aštuonių knygų, iš antrojo, kurį sudarė dvylika knygų – tik fragmentai. Be to, Flavijus sudarė ištraukų iš šių dviejų raštų rinkinį, kurį pavadino „Epikteto vadovėliu“. Lietuvių kalba taip pat yra išleistas rinkinys „Epikteto aforizmai“, kuriame taip pat yra ištraukų ir iš pagrindinių Epikteto raštų.
Janas

Romėnų mitologijoje Janas (lot. Iānus) – vartų, durų, pradžios ir pabaigos dievas. Su pirmąja žmona Kamesė (Camese) susilaukė daug vaikų: tarp jų ir dievo Tiberino. Su vėlesniąja žmona Juturna susilaukė Fonto. Janas turėjo ir trečią žmoną Jana.
Bransko Naujoji sinagoga

Istorija

Medinė sinagoga buvo pastatyta 1832 metais, priešais Bransko Senąją sinagogą. 1894 m. sinagoga buvo rekonstruota. 1941 m. sinagoga buvo nuniokota, o panaikinus mieste veikusį getą nugriauta.
Anykštėnai

Istorija

Kaimas pirmą kartą paminėtas 1694 m. Gineitiškių dvaro inventoriuje.
Sienos Mens Sana

Istorija

Sienos klubas išgarsėjo 2002 m., kuomet laimėjo R. Saportos taurę. Kitą sezoną komanda debiutavo Eurolygoje ir joje užėmė trečiąją vietą. 2004–2005 m. sezone komanda vėl pateko į Finalo ketvertą (užėmė 4-ąją vietą) bei laimėjo Italijos pirmenybes.
2005–2006 m. sezonas komandai buvo labai prastas. Iš Eurolygos klubas iškrito jau pirmajame etape, o Italijoje prarado čempionų titulą. 2006–2007 m. sezoną komanda pradėjo labai galingai. Italijoje pralaimėta vos keletą kartų, o ULEB taurėje laimėję reguliarujį sezoną be didesnio vargo pateko į atkrintamąsias varžybas. Tačiau čia, aštunfinalyje įveikę Salonikų PAOK klubą, ketvirtfinalyje turėjo pripažinti Kazanės „UNIKS“ ekipos pranašumą.
2002–2006 m. komandai atstovavo buvęs Lietuvos vyrų krepšinio rinktinės kapitonas Mindaugas Žukauskas, 2005–2009 m. klube žaidė Rimantas Kaukėnas. O 2007 į komanda atvyko ir kitas lietuvis – Kšyštofas Lavrinovičius.
Naujojo Sibiro salos

Naujojo Sibiro salos (rusiškai: Новосибирские острова) yra archipelagas Rytų Sibiro šiaurinėje pakrantėje, tarp Laptevų ir Rytų Sibiro jūrų. Įeina į Jakutijos Respublikos sudėtį.

Reljefas

Dauguma iš archipelago salų yra gana žemai ir susideda iš blogai sukibusių nuosėdinių uolienų. Jo vakarinė dalis susideda iš klinčių ir skalūno. Aukščiausias taškas – 374 m (Malakatin Taso kalnas, Kotelno saloje). Klimatas yra arktinis ir atšiaurus. Sniegas paviršių dengia 9 mėnesius per metus.
Rudnia (Kaniava)

Istorija

XVIII a. pabaigoje Rudnioje buvo pastatyta geležies liejykla – kalykla, lydyta balų rūda. XIX a. pab. gyventojai vertėsi apynių, grybų rinkimu. Buvo apygardos centras. 1910 m. pastatyta Rudnios bažnyčia. Pagal lenkų valdžios 1921 m. atliktą surašymą kaime gyveno 286 žmonės, iš kurių 271 užsirašė lietuviais ir 15 lenkais.
Visaginas Cup

Turnyro formatas

Visaginas Cup futbolo festivalio metu komandos rungtyniauja 8 prieš 8, kėlinių trukmė 15 minučių, vienu metu vyksta iki 4 rungtynių, sudaromas patogus tvarkaraštis, objektyviai traukiami burtai, pristatoma informatyvi prezentacija. Iš viso futbolo festivalyje gali dalyvauti iki 32 komandų.
Sančongas

Geografija

Šiaurėje nuo Ludžou ir Vugu Sančongą skiria Tamsujaus upė. Vakaruose ir pietuose Sančongas ribojasi su Sindžuangu ir Bančiao, rytuose Tamsujaus upė skiria Sančongą nuo Taipėjaus rajono Datongo.
Toriai

Toriai (angl. Tory) – konservatyvi Anglijos partija. Pavadinimas kilęs iš airiško žodžio tóraighe, kuriuo vadinti Anglijos pilietinio karo XVII a. dalyviai airiai (partizanai). Toriai yra dabartinės Jungtinės Karalystės konservatorių partijos pirmtakai, kartais toriais sutrumpintai vadinami ir dabartiniai konservatoriai.
Toriais taip pat vadinami Kanados konservatoriai. Be to, toriais vadinta ir Škotijos unionistų partija (Scottish Unionist Party), veikusi iki 1965 m., kuri buvo nepriklausoma nuo Anglijos ir Velso konservatorių partijos (nors ir derino veiksmus). JAV nepriklausomybės karo metu amerikiečius, kurie palaikė Angliją (lojalistai), taip pat vadino toriais. JAV pilietinio karo metu Konfederacijos šalininkai toriais vadino unionistus (t. y. Sąjungos (United States) šalininkus) pietinėse valstijose.